Na Levstikovi poti letos manj pohodnikov

28. pohod od Litije do Čateža slabše obiskan
Pohoda po Levstikovi poti se je letos udeležilo dobrih 5 tisoč pohodnikov. Po mnenju organizatorjev manjša udeležba od pričakovanj ni pokvarila vzdušja in pohodniki so lahko v miru uživali v pohodu.

Prejšnji teden so organizatorji zaradi slabe vremenske napovedi odpovedali letošnji že 28. pohod po Levstikovi poti, ki poteka od Litije do Čateža. Prestavili so ga za teden dni in danes je to pot prehodilo okoli pet tisoč pohodnikov, čeprav so jih organizatorji pričakovali dvajset tisoč. O razlogih za slabšo udeležbo za zdaj še ne razmišljajo, nekaj je k njej pripomoglo tudi vreme, tisti, ki se tega niso ustrašili, pa so lahko uživali v jesenskih barvah in prijetnemu vzdušju, ki ga ustvarjajo domačini, ki skrbijo za organizacijo tega projekta.

Na 22 kilometrih Levstikove poti od Litije do Čateža je bilo letos precej manj pohodnikov 
kot pred leti. Največ, kar 25 tisoč, jih je bilo na jubilejnem 25. pohodu v letu 2011.
Organizatorji nad udeležbo niso razočarani. Rudi Bregar, vodja projekta Levstikova pot je ob tem povedal: "Verjetno je na manjšo udeležbo vplivalo dejstvo, da smo morali prireditev minuli konec tedna prestaviti za en teden, kljub temu mislim, da je bil pohod vseeno čudovit, spremljalo nas je celo sonce. Udeleženci so prišli iz vse Slovenije, pa tudi iz sosednjih držav in so res lahko uživali v lepotah krajine, kulture in dediščine med Litijo in Čatežem.«

Prvič se je na ta pohod podal tudi predsednik države Borut Pahor, ki je pred pohodom povedal: »Nikoli nisem bil na tem pohodu. O njem sem slišal samo lepe stvari. Praktično ne poznam človeka, ki bi bil enkrat ali večkrat na njem, ki bi prišel s pohoda ravnodušen. Vedno je imel prekrasne vtise, ne glede na vreme.«
So pa letos organizatorji poskrbeli, da so ob Levstikovi poti zasadili še sadna drevesa z upanjem, da bo prihodnje leto udeležba spet bolj množična in ga poimenovali Levstikov sadovnjak. Pohod, ki je nastal na podlagi Levstikove literarne predloge, vodi po približno 22 kilometrov dolgi poti. Začne se v Litiji, vodi skozi Jelšo do Liberge in naprej do Preske, kjer se razcepi na severno in južno pot. Severna vodi prek Grmad, skozi Gobnik do Moravč in cilja, južna, nekoliko krajša ter slikovitejša, pa prek Ježnega vrha, Primskovega in Razbor do cilja na Čatežu, kjer pripravljajo Razhodnjo.

Za MMC Goran Rovan

